Uutisvideot: Lindström: "Tässä voittavat työttömät, siitä minä ilakoin"

Yhteiskuntasopimusta puitiin torstaina eduskunnassa kyselytunnilla. Oikeus- ja työministeri Jari Lindström kiisti, että hallituksen edustajat olisivat ilakoineet sillä, että on jouduttu tekemään kipeitä päätöksiä.

Jari Lindström. Yle

Yhteiskuntasopimus herätti vilkasta keskustelua eduskunnassa torstaina.

SDP:n kansanedustaja Merja Mäkisalo-Ropponen paheksui kyselytunnilla pääministeri Juha Sipilän (kesk.), valtiovarainministeri Alexander Stubbin (kok.) sekä oikeus- ja työministeri Jari Lindströmin (ps.) voiton eleitä, kun nämä kertoivat eilen hallituksen suhtautumisesta työmarkkinaosapuolten saavuttamaan neuvottelutulokseen yhteiskuntasopimuksesta.

Lindström kiisti, että hallitus olisi ilakoinut sillä, että on jouduttu tekemään ankaria päätöksiä.

– Minä ainakaan en ole ilakoinut sillä, että joutuisin tekemään kipeitä päätöksiä, enkä todellakaan sillä, että joudutaan puuttumaan ihmisten etuihin, joudutaan menemään heidän lompakoilleen, hän sanoi kyselytunnilla.

– Ilakoin yhdestä asiasta – sopimisesta – ja toisesta asiasta eli siitä, että tässä voittavat työttömät. Siitä minä ilakoin.

Lindström tähdensi, että yhteiskuntasopimuksen myötä Suomeen olisi työmarkkinajärjestöjenkin mukaan syntymässä noin 35 000–45 000 uutta työpaikkaa.

– Eikö se ole ilahtumisen paikka? Lindström kysyi ja jatkoi:

– Mielestäni on käsittämätöntä negatiivisuutta, että kun kerrankin saadaan sopimus, jossa on kipeitäkin kohtia, se käännetään negatiivisesti. En voi ymmärtää.

Sipilä: Ratkaisu on historiallinen

Yhteiskunta- eli kilpailukykysopimus puhutti kyselytunnilla laajemminkin.

Pääministeri Sipilä toisti aiemman ilmoituksen siitä, että työmarkkinaosapuolten sopimus korvaa hallituksen kaavaileman oman kilpailukykypaketin eli niin sanotut pakkolait.

Hän luonnehti neuvoteltua sopimusta historialliseksi. Sipilän mukaan sillä saavutetaan merkittävä kilpailukykyhyppy ja sen työllistävät vaikutukset ovat suuret.

Alanko-Kahiluoto: Maksajina pienituloiset naiset

Oppositiosta kansanedustaja Outi Alanko-Kahiluoto (vihr.) piti yhteiskuntasopimuksen syntymistä hyvänä mutta totesi olevansa pettynyt siihen, että "jälleen kerran ollaan pienituloisten naisten kukkarolla" ja maksajina ovat etenkin julkisella sektorilla työskentelevät naiset.

Alanko-Kahiluoto kysyi, aikooko hallitus tehdä kokonaisuudesta hyväksyttävämmän.

– Ei tätä kokonaisuutta ole suunnattu julkisen sektorin naisia vastaan, Sipilä vastasi ja huomautti, että kyseessä on työmarkkinajärjestöjen yhdessä sopima asia.

Pääministerin mukaan hallitus ei ole ohjannut ratkaisua vaan on vain hyväksynyt sen, mitä järjestöt keskenään ovat päättäneet ja sopineet.

– Arvostamme sitä, että tällainen ratkaisu on syntynyt. Ymmärrämme hyvin sen tuskan, mikä päätöksen takana on, Sipilä sanoi.